2.  ลักษณะการประกอบธุรกิจของบริษัท

เมื่อวันที่ 31 พฤษภาคม 2547 บริษัทมีการเปลี่ยนแปลงกลุ่มผู้ถือหุ้นใหม่ได้แก่ กลุ่มตระกูลวงศ์สวัสดิ์
และ กลุ่มนายสุรสิทธิ์
ติยะวัชรพงศ์ และนายวิสาล นีรนาทโกมล
บริษัทได้เปลี่ยนการดำเนินธุรกิจหลักจากการประกอบธุรกิจผลิต จำหน่าย
และให้บริการหลังการขายสำหรับสินค้าประเภทจอภาพคอมพิวเตอร์จอภาพแอลซีดี ทีวี
ตามคำสั่งและภายใต้ตราสินค้าของลูกค้า (OEM Customers)
มาเป็นธุรกิจรับจ้างประกอบรถโกคาร์ทและจักรยานให้กับบริษัทในกลุ่มบริษัท แอล เอ ไบซิเคิ้ล
จำกัด และธุรกิจขายหรือให้เช่าพื้นที่เขตปลอดอากร

1.  ความเป็นมาและพัฒนาการที่สำคัญ

บริษัทได้มีการจดทะเบียนเปลี่ยนชื่อ จาก “บริษัท เคพโทรนิค อินเตอร์เนชั่นแนล (ประเทศไทย)
จำกัด (มหาชน)” เป็น “บริษัท วินโคสท์ อินดัสเทรียล พาร์ค จำกัด (มหาชน)” เมื่อวันที่ 21
มกราคม 2548 เพื่อให้สอดคล้องกับธุรกิจหลักของบริษัท คือ การรับจ้างประกอบรถโกคาร์ท
และจักรยานซึ่งเริ่มในไตรมาสที่ 4 ปี 2547 และ ธุรกิจขาย หรือให้เช่าพื้นที่ในเขตปลอดอากร
ซึ่งเริ่มมีผู้เช่าพื้นที่ตั้งแต่เดือนมีนาคม 2548 ความเป็นมาและพัฒนาการที่สำคัญของบริษัท
กล่าวโดยสรุปได้ดังนี้

-   บริษัท เทเลเท็ค (ประเทศไทย) จำกัด จดทะเบียนจัดตั้งขึ้นเมื่อวันที่ 1 ตุลาคม 2528
    โดยมีทุนจดทะเบียนเริ่มแรกจำนวน 3.5 ล้านบาท โดยได้ร่วมลงทุนกับ บริษัท เทเลเท็ค
    (ฮ่องกง) จำกัด ในการผลิตเครื่องโทรศัพท์ และเครื่องโทรทัศน์สีในประเทศไทย
    ได้จดทะเบียนแปรสภาพเป็นบริษัทมหาชน เมื่อวันที่ 28 พฤษภาคม 2536 ชื่อว่า “บริษัท
    เทเลเท็ค (ประเทศไทย) จำกัด (มหาชน)”

-   เมื่อวันที่ 9 พฤศจิกายน 2537 บริษัทจดทะเบียนเปลี่ยนชื่อเป็น บริษัท เคพโทรนิค
    อินเตอร์เนชั่นแนล (ประเทศไทย) จำกัด (มหาชน)

-   ปี 2544 บริษัทได้เริ่มผลิตจอภาพแอลซีดี (LCD Monitor) และจอภาพทีวีแอลซีดี (LCD TV)

-   ในปี 2546 บริษัทได้ขายเครื่องจักรและสินค้าคงเหลือบางส่วนให้แก่บุคคลที่สาม
    เนื่องจากความต้องการของตลาดไม่เพียงพอ
    เป็นผลให้บริษัทได้ลดจำนวนพนักงานเป็นจำนวนมาก

-   ปี 2546 ตลาดหลักทรัพย์แห่งประเทศไทย
    ได้จัดให้บริษัทเข้าอยู่ในกลุ่มบริษัทที่อยู่ระหว่างการพื้นฟูกิจการ และในเดือนธันวาคม 2546
    บริษัทได้แต่งตั้งบริษัทหลักทรัพย์จัดการกองทุน เอ็ม เอฟ ซี (มหาชน)
    เป็นผู้ช่วยในการจัดทำแผนฟื้นฟูกิจการ

-   วันที่ 31 พฤษภาคม 2547 บริษัทได้มีการเปลี่ยนแปลงกลุ่มผู้ถือหุ้นใหม่ ซึ่งได้แก่
    กลุ่มตระกูลวงศ์สวัสดิ์ และกลุ่มนายสุรสิทธิ์ ติยะวัชรพงศ์ และนายวิสาล นีรนาทโกมล

-   ไตรมาสที่ 4 ปี 2547 บริษัทปรับปรุงโครงสร้างธุรกิจใหม่ โดยเริ่มรับจ้างประกอบรถโกคาร์ท
    และจักรยานให้กับบริษัทในกลุ่ม บริษัท แอล เอ ไบซิเคิ้ล (ประเทศไทย) จำกัด

-   วันที่ 17 มกราคม 2548 ที่ประชุมวิสามัญผู้ถือหุ้นครั้งที่ 2/2547
    ได้มีมติอนุมัติแผนการดำเนินธุรกิจขาย หรือให้เช่าพื้นที่ในเขตปลอดอากร
    ตามแผนการดำเนินงาน ซึ่งได้จัดทำขึ้นโดยคณะกรรมการ และผู้บริหารชุดใหม่ ลงวันที่ 27
    ธันวาคม 2547 โดยได้ผ่านการพิจารณาการศึกษาการจัดทำแผนธุรกิจ
    จากตลาดหลักทรัพย์แห่งประเทศไทย หลังจากที่บริษัทได้หยุดดำเนินการผลิต
    และส่งออกจอภาพคอมพิวเตอร์ จอภาพ LCD TV
    ภายใต้เครื่องหมายการค้าของลูกค้ามาตั้งแต่ปลายปี 2546

-   วันที่ 31 มีนาคม 2548
    บริษัทได้จดทะเบียนลดทุนต่อกระทรวงพาณิชย์ตามมติที่ประชุมวิสามัญผู้ถือหุ้นครั้งที่ 2/2547
    เมื่อวันที่ 17 มกราคม 2548 โดยอนุมัติให้ลดทุนจดทะเบียนส่วนที่ยังไม่ได้ชำระจำนวน
    5,468,036,180 บาท เป็นผลให้จดทะเบียนจาก 20,156,392,580 บาท เป็น
    14,688,356,400 บาท และลดทุนโดยการเปลี่ยนแปลงมูลค่าที่ตราไว้ของหุ้นสามัญของบริษัท
    จากเดิม 10 บาทต่อหุ้นเป็น 1 บาทต่อหุ้น ซึ่งเป็นผลทำให้ทุนจดทะเบียนลดลงจาก
    14,688,356,400 บาท เป็น 1,468,835,640 บาท และทุนส่วนที่เรียกชำระแล้วลดลงจาก
    14,009,373,600 บาท เป็น 1,400,937,360 บาท
    และได้ลดเงินสำรองตามกฎหมายจำนวน 3,843,000 บาท เพื่อนำมาชดเชยส่วนต่ำมูลค่าหุ้น
    และผลขาดทุนสะสมของบริษัท
    ทำให้ราคาการใช้สิทธิเพื่อแปลงสภาพใบสำคัญแสดงสิทธิเป็นหุ้นสามัญลดลงจากเดิม 10
    บาทต่อหุ้นเป็น 1 บาทต่อหุ้น และมีอัตราการใช้สิทธิ 1 หน่วยใบสำคัญแสดงสิทธิต่อ 1.074
    หุ้นสามัญ

-   วันที่ 15 มิถุนายน 2548 บริษัทได้ลงทุนในบริษัท วินโคสท์ เซอร์วิส จำกัด
    ซึ่งประกอบธุรกิจให้บริการแก่ผู้เช่าในเขตปลอดอากรและรองรับการดำเนินธุรกิจที่เกี่ยวเนื่องกับบริษัทในอนาคต
    จำนวน 999,930 บาท โดยคิดเป็นสัดส่วนการถือหุ้นร้อยละ 99.99 ของทุนจดทะเบียน

-   วันที่ 30 มิถุนายน 2548
    บริษัทได้รับอนุมัติจากกรมศุลกากรให้เปิดดำเนินการเขตปลอดอากรเพื่อการพาณิชย์และอุตสาหกรรม
    โดยใช้ชื่อว่า “เขตปลอดอากรวินโคสท์” โดยมีพื้นที่ในเขตปลอดอากรให้เช่าทั้งหมด 38,566
    ตรม.

-   ไตรมาสที่ 3 ปี 2548 บริษัทได้ยกเลิกธุรกิจรับจ้างประกอบรถโกคาร์ท และจักรยาน

-   วันที่ 2 ธันวาคม 2548
    บริษัทได้จดทะเบียนลดทุนต่อกระทรวงพาณิชย์ตามมติที่ประชุมวิสามัญผู้ถือหุ้นครั้งที่ 1/2548
    เมื่อวันที่ 20 กันยายน 2548 โดยอนุมัติให้บริษัททำการลดทุนจดทะเบียนครั้งที่ 2 จาก
    1,468,835,640 บาท เป็น 367,208,910 บาท และทุนส่วนที่เรียกชำระแล้วจาก
    1,400,937,360 บาท เป็น 350,234,340 บาท โดยลดจำนวนหุ้นลงเหลือ 1 ใน 4
    ของทุนจดทะเบียนทั้งหมด
    ซึ่งมีผลทำให้จำนวนหุ้นสามัญรองรับการแปลงสภาพของใบสำคัญแสดงสิทธิลดจำนวนลงจาก
    67,898,280 หุ้น เป็น 16,974,570 หุ้น โดยมีอัตราการใช้สิทธิเป็น 1
    หน่วยใบสำคัญแสดงสิทธิต่อ 0.2685 หุ้นราคาใช้สิทธิ 1 บาทต่อหุ้น

-   วันที่ 6 ธันวาคม 2548
    ตลาดหลักทรัพย์แห่งประเทศไทยได้ประกาศย้ายหลักทรัพย์ของบริษัทออกจากหมวดฟื้นฟูกิจการ
    กลับสู่หมวดอุตสาหกรรมปกติ โดยอยู่ในกลุ่มอุตสาหกรรมอสังหาริมทรัพย์ และก่อสร้าง
    หมวดพัฒนาอสังหาริมทรัพย์ และอนุญาตให้ทำการซื้อขายหลักทรัพย์ของบริษัทได้ตั้งแต่วันที่ 16
    ธันวาคม 2548

    1.  การประกอบธุรกิจ

บริษัทเริ่มดำเนินธุรกิจรับจ้างประกอบรถโกคาร์ท และจักรยานตั้งแต่ไตรมาสที่ 4 ปี 2547
และดำเนินธุรกิจขายและให้เช่าพื้นที่ในเขตปลอดอากรในปี 2548
โดยเริ่มมีลูกค้าเช่าพื้นที่ตั้งแต่เดือนมีนาคม 2548 และเมื่อวันที่ 30 มิถุนายน 2548
กรมศุลกากรได้อนุมัติให้บริษัทเปิดดำเนินการเขตปลอดอากรเพื่อการพาณิชยกรรม
และอุตสาหกรรมอย่างเป็นทางการ โดยใช้ชื่อว่า “เขตปลอดอากร วินโคสท์” ตั้งอยู่ที่เลขที่ 105
หมู่ 3 ถนนบางนา-ตราด ตำบลท่าข้าม อำเภอบางปะกงจังหวัดฉะเชิงเทรา
มีพื้นที่ในเขตปลอดอากรให้เช่าทั้งสิ้น 38,566 ตรม. ณ วันที่ 31 ธันวาคม 2548
มีลูกค้าเช่าพื้นที่แล้วประมาณร้อยละ 70 ของพื้นที่ให้เช่าทั้งหมด และ
บริษัทได้หยุดดำเนินธุรกิจรับจ้างประกอบรถโกคาร์ท และจักรยาน ไตรมาสที่ 3 ปี2548

บริษัทได้ลงทุนในบริษัท วินโคสท์ เซอร์วิส จำกัด ซึ่งเป็นบริษัทย่อย
เพื่อดำเนินธุรกิจให้บริการแก่ผู้เช่าในเขตปลอดอากรและรองรับการดำเนินธุรกิจที่เกี่ยวเนื่องกับบริษัทในอนาคต
โดยบริษัทถือหุ้นในบริษัท วินโคสท์ เซอร์วิส จำกัด คิดเป็นสัดส่วนการถือหุ้นร้อยละ 99.99
ของทุนจดทะเบียน

โครงสร้างการถือหุ้นของกลุ่มบริษัท เป็นดังนี้

2.  โครงสร้างรายได้

ในปี 2548 บริษัทมีรายได้รวมเท่ากับ 82.63 ล้านบาท ซึ่งมีรายได้หลักจากธุรกิจ 2 ประเภท คือ
ธุรกิจรับจ้างประกอบรถโกคาร์ท และจักรยาน และธุรกิจขายหรือ ให้เช่าพื้นที่เขตปลอดอากร
โดยมีรายได้จากการให้เช่าและบริการจากธุรกิจให้เช่าพื้นที่เขตปลอดอากรมากกว่าร้อยละ 50
สัดส่วนรายได้ของปี 2548 สามารถแสดงได้ดังนี้

  ---------------------------- ----------- ---------- ---------- ----------
                               2548                   2547       

                               ล้านบาท      %          ล้านบาท     %

  รายได้จากการขายสินค้าและวัตถุดิบ   -           -          81.90      66.04%

  รายได้จากการรับจ้างผลิต          29.60       35.83%     15.00      12.10%

  รายได้จากการให้เช่าและบริการ     45.45       55.01%     -          -

  รายได้อื่น                      7.57        9.16%      27.11      21.86%

  รายได้รวม                     82.63       100.00%    124.01     100.00%
  ---------------------------- ----------- ---------- ---------- ----------

3.  เป้าหมายการดำเนินธุรกิจ

ผู้บริหารของบริษัทมุ่งหวังว่าจะเป็นผู้นำในการเป็นผู้ประกอบธุรกิจด้านการขาย
หรือให้เช่าพื้นที่ในเขตปลอดอากรแบบครบวงจร
อีกทั้งยังมีโครงการที่จะลงทุนในกิจการที่เข้ามาเป็นผู้เช่าหรือซื้อพื้นที่ในเขตปลอดอากร
หากผู้บริหารเห็นว่ากิจการเหล่านั้นมีผลประกอบการที่ดี
และสามารถสร้างผลตอบแทนที่คุ้มค่าให้กับผู้ถือหุ้นของบริษัทได้

บริษัทได้มุ่งเน้นการให้เช่าพื้นที่แก่กลุ่มลูกค้า
ที่จะสามารถใช้สิทธิประโยชน์ของเขตปลอดอากรได้อย่างเต็มที่
โดยกลุ่มลูกค้าเป้าหมายดังกล่าวได้แก่ ผู้ประกอบการ
หรือนักลงทุนต่างชาติที่ต้องการย้ายฐานการผลิตเข้ามาในประเทศไทย
กลุ่มผู้ประกอบการที่มีการนำเข้าวัตถุดิบ เพื่อผลิตและส่งออก กลุ่มผู้ประกอบการด้านคลังสินค้า ฯลฯ
โดยกลุ่มลูกค้าเป้าหมายนี้
จะเป็นกลุ่มที่สามารถใช้สิทธิประโยชน์จากการเป็นผู้ประกอบการในเขตปลอดอากรได้สูงสุด
เนื่องจากสินค้า วัตถุดิบ เครื่องมือ และเครื่องจักร
ที่จะนำเข้ามาในเขตปลอดอากรจะยังไม่ถือเป็นการนำเข้าประเทศ ดังนั้นจะยังไม่มีภาระภาษี
(อากรขาเข้า) จนกว่าจะมีการนำสินค้า วัตถุดิบ เครื่องมือและเครื่องจักร
ดังกล่าวออกจากเขตปลอดอากรเข้ามาขายในประเทศไทย
จึงถือว่าเป็นการนำเข้าและเกิดภาระภาษี อีกทั้งหากผู้ประกอบการ
หรือกลุ่มผู้นำเข้าในเขตปลอดอากร มีการซื้อสินค้า วัตถุดิบ เครื่องมือ และเครื่องจักร
จากในประเทศไทยเข้ามาเป็นส่วนประกอบในสินค้าที่ผลิตสำหรับการส่งออก จะถือว่าเป็นการส่งออก
ซึ่งผู้ขายจะเสียภาษีมูลค่าเพิ่มในอัตราร้อยละศูนย์

นอกจากนี้ บริษัทยังมีเป้าหมายที่จะเป็นผู้ให้บริการด้านโลจิสติกส์แบบครบวงจร
ซึ่งอยู่ในระหว่างการศึกษาความเป็นไปได้ของธุรกิจดังกล่าว